Publication: Magyar Közlöny
Issue: MK-1999-62 (Year: 1999, Number: 62)
Era: 1990-2004
Section: résztvevők, valamint az eljárást folytató hatóság tagjai személyi védelme elrendelésének feltételeiről és végrehajtásának szabályairól szóló 34/1999. (II. 26.) Korm. rendelet
Paragraph Index: 168

a) megállapítja, hogy a bűncselekmények áldozataival a hatósági vagy más eljárás keretében foglalkozó, irányítása alatt álló szerveknek, így különösen a bűnüldözéssel, bűnmegelőzéssel, közrendvédelemmel, idegenrendészettel, menekültüggyel, gyermek- és családvédelemmel, szociális és egészségügyi ellátással megbízott szervezeteknek (a továbbiakban: az áldozatok ügyeiben eljáró hatóságok és más állami szervek) a munkájuk során segíteniük kell a bűncselekmények áldozatait annak érdekében, hogy — büntetőeljárási jogaik és kötelezettségeik megismerésén túl — átfogó ismereteket szerezhessenek a szociális, a gazdasági, az egészségügyi szolgáltatásokról, a jogi tanácsadás, segítségnyújtás további lehetőségeiről, az áldozatokat segítő társadalmi szervezetek más szolgáltatásairól, s azok igénybevételének módjáról. E célból az érintett szerveknek — a média segítségét is igénybe véve — széles körű propagandatevékenységet kell kifejteniük; gondoskodniuk kell olyan ismeretterjesztő anyag (szórólap) elkészítéséről is, amely birtokában a bűncselekmény áldozatai — az adott bűncselekménytípus sajátosságaihoz igazodva — az adott szolgáltatás nyújtásával egyidejűleg tájékozódhatnak a számukra szükséges és lehetséges további szolgáltatásokról, teendőikről; Felelős: belügyminiszter egészségügyi miniszter igazságügy-miniszter pénzügyminiszter szociális és családügyi miniszter Határidő: folyamatos

Source: https://magyarkozlony.hu/hivatalos-lapok/41072ebbc64e411aa4a75c522bb2ab11dc272bc8/dokumentumok/2982ff2466d2539eaa8d2fe8b387dedaaa973d2c/letoltes